Arhiepiscopul Tomisului, Înalt Prea Sfinţitul Teodosie, a avut azi prima reacție după ce a fost sancționat de Sfântul Sinod al Bisericii Ortodoxe Române cu "dojană sinodală scrisă".
Acesta a afirmat că nu vorbeşte acum despre înfiinţarea Mitropoliei Tomisului şi a menţionat că este o perioadă în care ne pregătim de postul cel mare şi în fiecare zi ne rugăm.
Arhiepiscopul Tomisului a fost întrebat, vineri dimineaţă, despre înfiinţarea Mitropoliei Tomisului.
"Nu vorbim acum de Mitropolie, ne rugăm. Ne pregătim de postul cel mare şi în fiecare zi ne rugăm", a afirmat prelatul.
Întrebat cum i se pare ceea ce s-a discutat la şedinţa Sfântului Sinod, Arhiepiscopul Tomisului a răspuns: "Nu comentez acum. Merg la Sfânta Slujbă".
El a mai fost întrebat dacă este obosit pentru că a avut un program încărcat în ultima perioadă. "Nu sunt. Aşa e tot timpul, încărcat trebuie să fie", a menţionat ÎPS Teodosie.
Cancelaria Sfântului Sinod al Bisericii Ortodoxe Române l-a sancționat pe Arhiepiscopul Tomisului, ÎPS Teodosie, cu "dojană sinodală scrisă". El a fost găsit vinovat de "răzvrătire, indisciplină şi presiune publică".